સુધરાઈ દ્વારા હાલ મચ્છરોથી થતા રોગ ડેન્ગી સામે અને મલેરિયા સામે ખાસ અભિયાન ચલાવવામાં આવી રહ્યું છે અને પાણી ભરાઈ ન રહે એ માટે લોકોને ખાસ અપીલ કરવામાં આવી રહી છે ત્યારે તળ મુંબઈના અનેક વિસ્તારોમાં ગટરના ઊભરાતા ગંદા પાણીની સમસ્યાથી ત્યાંના રહેવાસીઓ સખત પરેશાન છે. એવું નથી કે સુધરાઈને આ બાબતની જાણ નથી; પણ સુધરાઈ દ્વારા એનો ટેમ્પરરી ઉપાય કરવામાં આવે છે, કોઈ કાયમી ઉકેલ લાવવામાં આવતો નથી એમ ત્યાંના રહેવાસીઓનું કહેવું છે. વર્ષોથી આ સમસ્યાનો સામનો કરીને આ વિસ્તારના રહેવાસીઓ અને દુકાનદારો હવે ત્રાસી ગયા છે.